NOTĂ DE FUNDAMENTARE
la proiectul de decizie „Cu privire la stabilirea taxelor lunare de instruire în școlile de arte din raionul Ștefan Vodă și filialele acestora”
1. Denumirea autorului și, după caz, a participanților la elaborarea proiectului
Proiectul de decizie a fost elaborat de Direcția Generală Educație, în baza demersurilor înaintate de Școala de Arte din s. Olănești și I.P. Școala de Arte „Maria Bieșu” din or. Ștefan Vodă.
2. Condițiile care au impus elaborarea proiectului și finalitățile urmărite
Necesitatea elaborării proiectului este determinată de demersurile administrațiilor instituțiilor de învățământ extrașcolar artistic, prin care se solicită aprobarea cuantumului taxelor lunare de instruire începând cu anul de studii 2026–2027.
Stabilirea taxelor de instruire reprezintă atribuția fondatorului și are drept scop asigurarea unei contribuții din partea beneficiarilor la acoperirea parțială a cheltuielilor aferente procesului educațional, în condițiile prevăzute de legislația în vigoare.
Proiectul urmărește aprobarea cuantumului taxelor de instruire în Școala de Arte „Maria Bieșu” din or. Ștefan Vodă și filialele acesteia, precum și în Școala de Arte din s. Olănești, începând cu data de 1 septembrie 2026, precum și menținerea facilităților sociale acordate anumitor categorii de beneficiari.
3. Obiectivele urmărite și rezultatele scontate
Adoptarea proiectului va asigura:
· stabilirea cuantumului taxelor lunare de instruire pentru anul de studii 2026–2027;
· aplicarea uniformă a taxelor în instituțiile de învățământ extrașcolar artistic din subordinea Consiliului raional Ștefan Vodă;
· asigurarea unei contribuții a beneficiarilor la finanțarea procesului de instruire;
· menținerea măsurilor de protecție socială pentru categoriile de elevi care beneficiază de scutiri sau reduceri ale taxei.
4. Descrierea principalelor prevederi ale proiectului
Proiectul de decizie prevede:
· aprobarea taxelor lunare de instruire în I.P. Școala de Arte „Maria Bieșu” din or. Ștefan Vodă și filialele acesteia, conform anexei nr. 1;
· aprobarea taxelor lunare de instruire în Școala de Arte din s. Olănești, conform anexei nr. 2;
· stabilirea categoriilor de beneficiari care sunt scutite integral de plata taxei de instruire și a reducerilor acordate familiilor cu patru și mai mulți copii;
· stabilirea termenului de achitare a taxei și a perioadei pentru care aceasta nu se percepe.


5. Fundamentarea economico-financiară
Veniturile provenite din încasarea taxelor de instruire constituie surse de venit ale instituțiilor de învățământ extrașcolar artistic și sunt utilizate în conformitate cu legislația în vigoare și cu bugetele aprobate ale acestora.
Adoptarea proiectului nu implică alocarea unor mijloace financiare suplimentare din bugetul raional.
6. Compatibilitatea cu legislația Uniunii Europene
Proiectul de decizie nu are ca obiect armonizarea legislației naționale cu legislația Uniunii Europene.
7. Avizarea și consultarea publică
Proiectul urmează a fi avizat de subdiviziunile competente ale Consiliului raional Ștefan Vodă și examinat în cadrul comisiilor consultative de specialitate.
În conformitate cu Legea nr. 239/2008 privind transparența în procesul decizional și Hotărârea Guvernului nr. 967/2016, proiectul va fi supus consultărilor publice prin publicarea pe portalul particip.gov.md și pe pagina web oficială a Consiliului raional Ștefan Vodă.
8. Constatările expertizelor
Proiectul nu necesită efectuarea expertizei anticorupție și nici a altor expertize obligatorii prevăzute de legislație, fiind elaborat în vederea exercitării competențelor Consiliului raional privind administrarea instituțiilor publice din subordine și stabilirea taxelor pentru serviciile prestate.
9. Temeiul juridic
Proiectul este elaborat în baza:
· art. 43 alin. (2) și art. 46 din Legea nr. 436/2006 privind administrația publică locală;
· Hotărârii Guvernului nr. 450/2011 pentru aprobarea Regulamentului privind modul de încasare a taxei pentru instruirea în școlile de muzică, artă și arte plastice;
· Ordinului ministrului educației și cercetării nr. 809 din 30 mai 2025 cu privire la aprobarea Regulamentului-cadru de organizare și funcționare a instituțiilor de învățământ extrașcolar artistic complementar – școli de arte (muzică, teatru, arte plastice, dans).
10. Concluzii
Adoptarea proiectului de decizie va crea cadrul juridic necesar pentru aplicarea taxelor de instruire în instituțiile de învățământ extrașcolar artistic din subordinea Consiliului raional Ștefan Vodă începând cu anul de studii 2026–2027, asigurând atât funcționarea eficientă a acestora, cât și respectarea principiilor de echitate socială prin menținerea facilităților acordate anumitor categorii de beneficiari.

           Șefa interimară DGE                                                    Raisa Burduja



AVIZ
de expertiză anticorupție la proiectul de decizie
„Cu privire la stabilirea taxelor lunare de instruire în școlile de arte din raionul Ștefan Vodă și filialele acestora”




Autorul garantează, pe propria răspundere, că proiectul de decizie „Cu privire la stabilirea taxelor lunare de instruire în școlile de arte din raionul Ștefan Vodă și filialele acestora” nu conține elemente de corupție.
   
      Șefa interimară DGE                                                    Raisa Burduja


